En 46-årig mand fra Odense skal otte måneder i fængsel og betale 35.000 kroner til den 60-årige mand, som han torsdag er blevet dømt for at have voldtaget i forbindelse med et ryste-sammen-arrangement i den afdeling i Odense Kommune, som den dømte var leder af på daværende tidspunkt.

Det blev resultatet, efter at dommeren og de to domsmænd har brugt den seneste uge på at vurdere sagen, der var for retten torsdag i sidste uge.

Der var oprindeligt lagt op til, at dommen ville falde i umiddelbar forlængelse af retssagen, men der var tilsyneladende ikke enighed om konklusionen, og det gør sig også gældende i forhold til dommen, som én af domsmændene var uenig i. Der er således tale om en to mod én-afgørelse.

Anklager Jacob Thaarup havde argumenteret for, at den 46-årige mand skulle idømmes mellem 8 og 10 måneders fængsel. Han er derfor tilfreds med dommen.

- Når man efter en time ikke kan komme frem til en dom, var det forventet, at der ikke ville være enighed om dommen. Jeg synes, at man er kommet frem til den rigtige afgørelse i forhold til de beviser, der lå i sagen. De peger entydigt på, at han har gjort det, han har været tiltalt for, siger Jacob Thaarup.

Den 46-årige mand var også tiltalt for blufærdighedskrænkelse af en 25-årig mand, som arbejdede som frivillig ved arrangementet i den kommunale afdeling. I retten forklarede den 25-årige dog, at han havde en venskabelig relation til den 46-årige mand og på ingen måde følte sig krænket over, at han var blevet optaget på video, mens han sad på toilettet med blottet skridt. Det forhold blev den 46-årige derfor frifundet for.